Palestin catat lapan kes baharu Covid-19
RAMALLAH: Kes Covid-19 di Palestin pada Rabu terus meningkat kepada 662 selepas lapan lagi kes baharu direkodkan di Tebing Barat, lapor agensi berita Xinhua. Menteri Kesihatan Palestin Mai al-Kaila dalam satu kenyataan berkata kes terbaru itu turut membabitkan seorang wanita dari bandar Jericho, sementara tujuh lagi di daerah selatan Hebron. “Sebanyak 320 kes dilaporkan di Baitulmaqdis Timur sementara 272 di Tebing Barat dan 70 di Semenanjung Gaza,” kata al-Kaila. Sementara itu seramai 565 pesakit telah sembuh. Dalam tempoh 24 jam lalu, 270 orang dikenakan kuarantin di pusat yang disediakan kerajaan manakala seramai 2,700 lagi di rumah. China turut membantu Palestin dalam memerangi wabak Covid-19 dengan menyumbang kelengkapan perubatan. – Bernama 
See author's posts
